Lavastettu mies saa Aarniolta korvauksia - vain pieni osuus pyydetystä

Jari Aarnio on Vantaan vankilassa ja odottaa tuomioiden valitusprosessia. Valitusprosessissa myös korvaussummat voivat vielä muuttua. Martti Kainulainen/Lehtikuva

Asta Tenhunen

Helsingin huumepoliisin entisen päällikön Jari Aarnion järjestämän lavastuksen kohteeksi joutunut mies saa korvaukseksi 8 000 euroa.

Se on vain noin kolme prosenttia miehen vaatimuksesta. Lavastettu mies vaati oikeudessa Suomen mittakaavassa poikkeuksellisen suuria korvauksia: yhteensä jopa 250 000 euroa.

Helsingin käräjäoikeus määräsi Aarnion maksamaan miehelle vahingonkorvauksia yhteisvastuullisesti jengipomo Keijo Vilhusen kanssa.

Ratkaisu ei ole vielä lainvoimainen, sillä tämänhetkisen tiedon mukaan sekä Aarnio että Vilhunen valittavat siitä hovioikeuteen.

Mies vaati korvauksia yhteisvastuullisesti Aarniolta, Vilhuselta, Aarnion alaiselta Mikael Runebergilta ja Suomen valtiolta, jonka virkatöissä lavastukseen osallistuneet Aarnio ja Runeberg olivat tapahtuma-aikaan. Oikeuden mukaan Suomen valtio ei ole kuitenkaan korvausvelvollinen asiassa.

Keskusrikospoliisi tutki hasistynnyrijuttua vuonna 2012, kun Aarnio ja Vilhunen yrittivät viedä epäilyt sivulliseen helsinkiläismieheen. Hän oli riidoissa jengipomo Vilhusen kanssa ja velkaa Vilhuselle, mutta ei muuten liittynyt asiaan.

Helsingin poliisit ottivat miehen kiinni elokuussa miehen lapsen päiväkodin luota, kun mies oli menossa hakemaan lastaan tarhasta. Kiinniotossa oli mukana useita virkapukuisia ja siviilipukuisia poliiseja.

Mies oli vangittuna kaksi viikkoa epäiltynä törkeään huumausainerikokseen ja Runeberg kuulusteli häntä sinä aikana neljä tai viisi kertaa. Miehen mukaan kuulusteluissa ei ollut juurikaan asiaa.

Runeberg oli myös kieltänyt miestä käyttämästä hänellä aiemmin ollutta avustajaa ja ilmoittanut, että kyseinen asianajaja on jäävi ja tilalle on otettava toinen.

Jo aiemmin keväällä Vilhunen oli kutsunut miehen tapaamiseen Haagan Shellille. Oikeuden mukaan tapaamiskutsun tarkoitus oli, että tapaamista tarkkailleet keskusrikospoliisin poliisit olisivat luulleet miestä "Pasilan mieheksi", sillä Aarnio ja Vilhunen olivat hämäyksen vuoksi viestitelleet tapaamisesta myös niin kutsutun Pasilan miehen puhelimella.

Pasilan mies oli alkuun tuntematon, prepaid-puhelimia käyttänyt henkilö, jota epäiltiin ison luokan huumekauppiaaksi. Käräjäoikeuden mukaan Pasilan mies osoittautui sittemmin Aarnioksi.

Kun tämä ei riittänyt, myöhemmin keväällä Vilhunen vei Aarnion pyynnöstä Pasilan miehen puhelimen United Brotherhoodin Turun jengitilaan, jota lavastettu mies oli käyttänyt ja josta hänet oli siihen aikaan otettu kiinni toisen asian takia.

Pian Helsingin poliisit saivat jostain esimieheltään tehtäväksi käydä tekemässä etsinnän jengitilaan, jolloin he löysivät puhelimen ja veivät sen Runebergille. Tämä kirjasi sen kuuluvan miehelle.

Miehen mukaan hänelle oli jo aiemmin kiinnioton jälkeen putkalta vapautettaessa tarjottu mukaan puhelimia, jotka eivät olleet hänen. Hän ei ollut kuitenkaan suostunut ottamaan niitä.

Kun hänet elokuussa otettiin kiinni aserikoksesta epäiltynä, hänen tietoihinsa oli nyt liitetty jengitilan puhelin.

Runeberg kuulusteli puhelimesta miestä, joka kiisti sen olevan hänen. Sittemmin puhelin selittämättömästi katosi poliisin takavarikosta eikä sitä sen jälkeen koskaan löydetty.

Keskusrikospoliisi tutki miehen teletiedot sittemmin ja totesi, ettei tämä sovi Pasilan mieheksi.

Käräjäoikeus tuomitsi Aarnion, Vilhusen ja Runebergin törkeästä todistusaineiston vääristelemisestä.

Oikeus tuomitsi Aarnion maksamaan myös 7 000 euroa keskusrikospoliisin värväämälle valeostajalle, jonka nimen Aarnio oli kertonut eteenpäin asianajajalle.

Valeostaja oli vaatinut kärsimyksestä korvaukseksi 15 000 euroa, koska katsoi joutuneensa tapauksen jälkeen poliisin tietolähteenä pelon ja uhan kohteeksi.

Oikeuden mukaan Aarnion olisi pitänyt viedä mahdolliset KRP:n toiminnan virheellisyydet eteenpäin muuten eikä repostella niitä asianajajan kanssa valeostajan nimellä.

Aarnion tietokoneelta löytyi muun muassa tiedosto, joka oli nimetty: "Valeosto ja poliisin vasikan (henkilön nimi) osuus asiaan".